जोगळेकर सर गेलो आनी गोंयच्या इतिहासाचो एक म्हत्वाचो भाग कोणाकच कळनासतना काळाचे घोलींत गुप्प जालो. सासणाचो. देखूनच तांचेबद्दल नितांत आदर दवरून नमळायेन म्हणीन - गोंयच्या इतिहासाचेर जोगळेकर सरान केल्लो हो अन्याय ताका माफ ना.
कारण र वि जोगळेकर हें व्यक्तिमत्व आशिल्लेंच तशें भोवआयामी. जितलो हाडाचो शिक्षक तितलोच मैदानी खेळांचो राजा. उदकांत नुस्तें कशें पेंवतालो आनी मैदानार बांगर बैल कसो खेळटालो. कमयल्ली शरीरयश्टी आनी बुद्धिमत्ता हातूंतली चड कसदार खंयची असो प्रस्न पडचो अशें सर्वंगी व्यक्तिमत्व. आनी ताच्याकय चड म्हत्वाचें म्हळ्यार ओपन बूक. दाखय-लिपय काय ना. एका तेंपावेलो राष्ट्रीय स्वयंसेवक संघाचो हाडाचो स्वयंसेवक एक दीस सरळ कुशीक सरलो आनी वेळ येता तेन्ना संघांतल्या चुकांचेर बोट दवरीत गेलो. मात कोणेय संघाचेर आडवी-तिडवी टिका केली तेन्ना मात संघाची ढाल कसो उबो रावलो.
म्हाका सरान शाळेंतय शिकयलें ना आनी मैदानाचेर वा नागेशीचे तळयेंतय. काणकोणां हायर सेकंडरी जातकीर कॉलेज करपाक मडगांवां आयलों आनी विद्यार्थी चळवळींत पडलों तेन्नासावन कांय जाण गुरू मेळ्ळे तातूंतलो एक जोगळेकर सर. काणकोणां शिकतनाच हांव मडगांवां येवन आणीबाणी उपरांत जाल्ले लोकसभा वेंचणुके वेळार गोंयच्या आनी राष्ट्रीय पावंड्यावेल्या फुडाऱ्यांचीं भाशणां आयकतालों. तातूंत दरेके सभेवेळार आंगार कांटो हाडटालो तो जोगळेकर सर. उपरांत आपटलो तो 'राष्ट्रमतां'तल्या पत्रांतल्यान आमचे मार्क्सवादी पीएसयूचेर तुटून पडटना. ताच्या मुद्देसूद पत्रांक जाप दितनाच आमी चड मुद्देसूद बरोवपाक शिकले. ताची रसाळ तितलीच तिखट आनी घणाघाती तितलीच व्हांवती भाशा शैली हो म्हज्यांतल्या पत्रकाराचो निमणेमेरेन नित्यनेमाचो वर्गपाठ उरलो. फाटल्या सप्तकांत 'लोकमतां'त बरयल्ल्या लेखामेरेन.
